Ɔyɩkɛhɛ a,
ɔdɔm amʋʋ baba nkɛ ogyikpa amʋ bonuá Yesu ɔba Yerusalem.
Mʋ́ sʋ bɛka mbla,
bɔpʋ ɔkpa beyefia mʋ.
Bʋdɛ okitikiti bɛɛ,
“Hosiana!
Bulu oyula ɔha anfɩ ɔna anɩ Wie Bulu ɩdatɔ ɔba anfɩ!
Bulu oyula Israel Owie amʋ!”
Yesu lenya afrimu ɔkʋ,
ɔlɔdʋ bian mʋsʋ,
fɛ alɩá bɔwanlɩn wa Bulu asʋntɔ bɛɛ,
“Sionfɔ,
mlɩmánya ifu!
Mlɩ Wie dɩn afrimu ibisʋ ɔba a!”
Yesu akasɩpʋ amʋ bʋmɔkɔsɩ nu asʋn anfɩ asɩ.
Tamɛ brɛá Bulu lɔkʋsʋa Yesu tsu afulitɔ,
wa mʋ numnyam ɔma a,
bɛkaɩn ánɩ́ bɔwanlɩn asʋn anfɩ tsu mʋ ɩwɩ.
Mʋ́ bɔbwɛ ha mʋ a.
Aha ánɩ́ bobuo Yesu brɛá ɔlɛtɩ Lasaro fuli-ɔbɔtɔ,
kʋsʋa mʋ tsu afulitɔ bɔyɔ mʋ́sʋ da asʋn anfɩ ɔkan.
Ɩnɩ sʋ ɔdɔm amʋ beyefia mʋ nɩ.
Bonuá alabwɛ osuna anfɩ.
Farisifɔ amʋ bɛbla aba bɛɛ,
“Mlɩlawun ánɩ́ anɩlabwɛ kasian.
Mlɩkɩ,
aha fɛ́ɛ́ bayɔ bʋbuo mʋ o!”